c: application/epub+zip

text:
Contenido
© 2014 Watch Tower Bible and Tract Society of Pennsylvania
Kico Dios Ta Pensa di Humamento? 4
Abo A Purba e Pan Cu Ta Duna Bida? 7
Ki Speransa Tin pa Nos Antepasadonan? 10
Tres Homber en Busca di e Berdad den Siglo 16—Kico Nan A Haya Sa? 12
Pregunta Cu Bijbel Ta Contesta 16
PREGUNTA CU HOPI HENDE SA HACI TOCANTE TESTIGONAN DI JEHOVA—Boso Ta Tolera Otro Religion?
(Bay na TOCANTE NOS > PREGUNTA CU HOPI HENDE SA HACI)
TOPICO PRINCIPAL | KICO DIOS TA PENSA DI HUMAMENTO?
Humamento ta un asesino cruel.
El a mata 100.000.000 hende den e ultimo siglo.
E ta caba cu 6.000.000 bida pa aña.
E ta mata un promedio di un persona cada seis seconde.
Y no ta parce cu e situacion aki lo cambia tampoco.
Autoridad riba tereno di salubridad ta calcula cu si e situacion aki sigui asina, pa aña 2030, e promedio anual di morto causa pa humamento lo surpasa 8.000.000. Ademas, nan ta pronostica cu pa fin di siglo 21 humamento lo caba cu bida di 1.000.000.000 hende.
No ta hende cu ta huma so ta bira victima di tabaco. Nan famia tambe ta bira victima, ya cu nan ta sufri daño emocional y ta keda perhudica financieramente. Ademas, tur aña 600.000 hende ta muri pa motibo di e huma cu nan ta hala aden di otro hende cu ta huma. En realidad, ta tur hende ta paga pa e consecuencianan pasobra e gastonan di cuido medico tambe ta subi.
Na contraste cu otro epidemianan cu ta pone dokternan haci hopi esfuerso pa haya un cura, e problema di humamento aki ta facil pa resolve y su solucion ta bon conoci. E director general di e Organisacion Mundial di Salud, Dr. Margaret Chan, a bisa: “Ta hende mes ta causa e epidemia di tabaco; pero si gobierno y comunidad uni nan esfuersonan, nan lo por soluciona e problema aki.”
Nunca prome tabatin asina tanto esfuerso di parti di paisnan rond mundo pa combati e problema serio di salud aki. For di augustus 2012, mas o menos 175 pais a bay di acuerdo pa tuma medida pa limita uzo di tabaco.* Sinembargo, forsanan poderoso ta sigui promove e epidemia aki. Tur aña e industria di tabaco ta gasta miles di miyones di dollar na propaganda pa atrae cliente nobo, specialmente hende muher y adulto hoben cu ta biba den paisnan den desaroyo. Ademas, como cu tabaco ta crea un adiccion asina fuerte, e cantidad di hende cu ta muri di humamento, entre e mil miyon humadornan, ta keda halto. Si nan no stop di huma, e cantidad di morto lo aumenta considerablemente den e siguiente cuater decadanan.
Propaganda pa humamento y adiccion na nicotina ta pone cu hopi hende ta keda pega na un habito cu nan ta desea di vence. Esaki ta precies loke a pasa cu Naoko, kende a cuminsa huma for di jong. E manera cu medionan di comunicacion ta pinta humamento a lag’e kere cu e ta masha cos. Aunke tanto su mama como su tata a muri di cancer di pulmon, toch el a sigui huma mientras cu e tabata lanta su dos yiu muhernan. Naoko a admiti: “Mi tabatin miedo di haya cancer y mi tabata preocupa pa e salud di mi yiunan, pero toch mi no por a laga e sigaria. Mi a kere cu nunca lo mi por a stop di huma.”
A pesar di esey, Naoko a stop di huma. El a haya e motivacion pa vence su habito di huma for di e mesun fuente cu a yuda miyones di otro hende keda liber di tabaco. Ki fuente esaki ta? Wak e siguiente articulo.
^ par. 11 E medidanan aki ta entre otro: informa comunidad tocante e peligernan di humamento, limita propaganda cu ta promove humamento, hisa belasting riba tabaco y organisa programanan pa yuda hende stop di huma.
TOPICO PRINCIPAL | KICO DIOS TA PENSA DI HUMAMENTO?
Naoko, kende a ser menciona den e articulo anterior, ta conta con el a logra stop di huma: “Mi a logra cambia mi bida pasobra mi a siña e berdad tocante Dios su cualidadnan y proposito.” Loke el a siña ta para den Bijbel. Aunke Bijbel no ta menciona e palabra tabaco, e ta yuda nos compronde si kico Dios ta pensa tocante humamento.* E conocemento aki a duna hopi hende e motivacion cu nan tabatin mester pa resisti e gana di cuminsa huma of hasta stop. (2 Timoteo 3:16, 17) Laga nos considera tres efecto dañino di humamento y mira kico Bijbel ta bisa tocante nan.
Tabaco ta contene nicotina, locual ta un di e substancianan di mas adictivo cu ta existi. Nicotina tin un efecto stimulante of trankilisante. Cada biaha cu un hende hala huma aden, su curpa ta hiba un dosis di nicotina hopi lihe na su celebro. Pues, si e ta huma un promedio di un paki di sigaria pa dia, e ta inhala mas o menos 200 dosis di nicotina. Esey ta un dosis mucho mas halto cu cualkier otro droga, locual ta haci nicotina un substancia sumamente adictivo. Unabes cu un persona bira adicto na nicotina, si e no satisface su gana di huma, su curpa ta drenta un ansha pa haya e substancia aki.
“Boso ta esclavo di esun cu boso ta obedece.” —Romanonan 6:16
Bo por bisa cu di berdad bo ta obedece Dios si bo ta adicto na tabaco?
Bijbel ta yuda nos haya e punto di bista corecto tocante humamento. E ta bisa: “Boso no sa cu si boso sigui presenta boso mes na un hende como esclavo obediente, boso ta esclavo di esun cu boso ta obedece?” (Romanonan 6:16) Ora un persona laga su gana di huma domina su pensamento y accionnan, e ta bira un esclavo di e bicio degradante aki. Pero, Dios, kende su nomber ta Jehova, kier pa nos ta liber no solamente di bicionan cu por contamina nos curpa sino tambe di esnan cu por causa daño na nos “spirito”, esta, nos actitud y manera di pensa. (Salmo 83:18; 2 Corintionan 7:1) Pues, segun cu un persona su aprecio y respet pa Jehova ta crece, e ta reconoce cu Jehova merece lo mihor. Pero e no por duna Jehova esey tanten cu e ta adicto na un habito mortal. Ta ora e realisa esaki, e por haya e motivacion necesario pa resisti mal deseo.
Olaf, kende ta biba na Alemania, a cuminsa huma tempo cu e tabatin 12 aña. Pero el a logra vence su adiccion na sigaria despues cu el a huma 16 aña largo. Olaf a pensa cu humamento no ta peligroso, pero durante e añanan cu a pasa, su adiccion a bira incontrolabel. El a bisa: “Un biaha cu mi sigarianan a caba, mi a bira asina desespera cu mi a piki tur e cabitonan di sigaria for di un asbak, coba e resto di tabaco for di nan y lora nan den un pida corant. Ora mi corda so kico mi a haci, mi ta haya berguensa.” Con el a logra stop di huma? Olaf ta bisa: “E factor di mas importante tabata mi deseo di haci Jehova contento. Jehova su amor pa humanidad y e speransa cu e ta ofrece hende a duna mi e forsa pa libra mi mes di e adiccion aki.”
Segun e buki The Tobacco Atlas: ‘Ta cientificamente proba cu humamento di sigaria ta afecta casi tur organo den nos curpa y ta pone cu nos ta core mas risico di bira malo y muri.’ Ta bon conoci cu humamento ta causa malezanan no-contagioso manera cancer, problema di curason y di pulmon. Pero segun e Organisacion Mundial di Salud, humamento tambe ta un di e causanan mas grandi di malezanan contagioso manera tuberculosis.
“Stima Jehova bo Dios cu henter bo curason, cu henter bo alma y cu henter bo mente.” —Mateo 22:37
Bo ta mustra cu bo ta stima y respeta Dios si bo tin un bicio cu ta haci daño na bo curpa?
Jehova ta siña nos den su Palabra con nos tin cu mira nos bida, curpa y mente. Su yiu, Hesus, a enfatisa esaki ora el a bisa: “Stima Jehova bo Dios cu henter bo curason, cu henter bo alma y cu henter bo mente.” (Mateo 22:37) Ta bisto anto cu Dios kier pa nos respeta nos curpa y biba manera e kier pa nos biba. Segun cu nos ta conoce Jehova mihor y tambe su promesanan, nos ta siña aprecia y balora tur loke el a haci pa nos. Esaki ta motiva nos pa keda liber di tur loke por contamina nos curpa.
Jayavanth, un dokter na India, a huma 38 aña largo. El a bisa: “Mi a siña tocante e peligernan di humamento den revistanan medico. Mi tabata sa cu e ta malo y mi a conseha mi pashentnan pa stop di huma. Pero mi mes no por a stop, aunke mi a purba di haci esey cinco of seis biaha.” Kico a yud’e stop? E ta conta: “Mi a stop di huma pasobra mi a cuminsa studia Bijbel. Mi deseo pa agrada Jehova a duna mi e motivacion pa stop di huma mesora.”
Tanto e huma di sigaria cu ta keda atras como e huma cu un humador ta saca ta toxico. Ora otro hende hala e huma aki aden, nan por haya cancer y otro malezanan. Tur aña, 600.000 hende cu no ta huma mes, specialmente hende muher y mucha, ta perde nan bida. Segun un informe di e Organisacion Mundial di Salud, hasta ora hende hala un tiki so di e huma aki aden, nan no ta scapa di e consecuencianan.
“Stima bo prohimo mescos cu bo mes.” —Mateo 22:39
Bo ta mustra cu bo ta stima bo prohimo y bo famia si bo humamento ta causa daño na nan salud?
Hesus a bisa cu e mandamento mas importante despues di stima Dios ta cu nos tin cu stima nos prohimo, esta, nos famia, amigonan y otro hende rond di nos. El a bisa: “Stima bo prohimo mescos cu bo mes.” (Mateo 22:39) Si nos tin un custumber cu ta haci daño na e hendenan rond di nos, nos no ta mustra amor pa prohimo. Amor di curason ta motiva nos pa sigui e conseho di Bijbel: “Laga cada hende sigui busca, no su mes beneficio, sino esun di e otro persona.”—1 Corintionan 10:24.
Armen, cu ta biba na Armenia, ta corda: “Mi famia a roga mi pa mi no huma pasobra esey tabata afecta nan. Pero mi no kier a acepta cu esey por tabatin un mal efecto riba nan.” E ta splica kico a pon’e cambia su punto di bista: “Mi conocemento di Bijbel y amor pa Jehova a yuda mi stop di huma y acepta cu di berdad esaki tabata haci daño tanto na mi mes como na hende rond di mi.”
Conocemento di Bijbel a yuda Olaf, Jayavanth y Armen stop cu e bicio di huma cu tabata causa daño tanto na nan mes como na otro hende. Nan a logra stop, no djis pasobra nan tabata sa cu humamento ta malo sino pasobra nan a siña stima Jehova y kier a hacie contento. E texto di 1 Juan 5:3 ta enfatisa con importante e amor ey ta: “Amor pa Dios ta nifica cu nos ta cumpli cu su mandamentonan; sinembargo, su mandamentonan no ta pisa.” No ta semper facil pa sigui e principionan di Bijbel. Pero ora un hende ta stima Dios, obediencia lo no ta dificil p’e.
Jehova Dios ta yudando miyones di hende pa libra nan mes di adiccion na nicotina y keda liber di dje mediante un campaña mundial di educacion biblico. (1 Timoteo 2:3, 4) Pronto Jehova lo destrui e sistema comercial haragan aki cu ta sclavisa miyones di hende na tabaco. E lo haci esaki pa medio di su Reino celestial cu Hesucristo como Rey. Jehova lo caba cu e epidemia mundial di humamento pa semper y e lo percura pa tur hende obediente por tin un curpa y mente sano atrobe.—Isaias 33:24; Revelacion 19:11, 15.
Si bo ta lucha pa stop di huma, no entrega. Abo tambe por haya e motivacion pa stop ora bo siña stima Jehova y compronde kico e ta pensa di humamento. Si bo ta desea, testigonan di Jehova lo ta contento pa yuda bo siña y aplica principionan di Bijbel. Bo por ta sigur cu si bo kier pa Jehova yuda bo libra bo mes di adiccion na tabaco, lo e duna bo e forsa necesario pa logra esey.—Filipensenan 4:13.
^ par. 3 Den e serie di articulo aki, humamento ta referi na entre otro huma sigaria, siga of pipa. Pero, e principionan cu nos lo bay considera den e articulo aki ta aplica tambe na kauw tabaco, snuif tabaco na puiro, uza sigaria electronico cu tin nicotina y tambe otro productonan.
E TURISTANAN tabatin hamber. Despues cu nan a bishita sitionan historico den e stad antiguo Betlehem, nan a haya hopi gana di purba algo tipico di e luga. Un di nan a mira un restaurant cu ta bende falafel. Falafel ta pan di pita yena cu crema di garbanso, tomati, siboyo y otro berdura. E pan delicioso aki a duna nan energia pa sigui cu nan tour.
Loke e turistanan aki no tabata sa ta cu comemento di e simpel pan di pita aki tabata e experencia di mas historico cu nan tabatin riba e dia ey. E nomber Betlehem ta nifica “Cas di Pan”, y pa miles di aña caba nan ta traha pan den e area ey. (Ruth 1:22; 2:14) Te awe, pan di pita ta un di e pannan tipico di Betlehem.
Casi 4.000 aña pasa, no mucho leu di Betlehem, Sara, casa di Abraham, a traha “pan” fresco pa tres bishitante inespera. (Genesis 18:6) E “hariña fini” cu Sara a uza por tabata sea di un tipo di trigo of di puspas. Sara mester a traha e pan aki den pura, y probablemente el a horn’e riba piedra cayente.—1 Reynan 19:6.
Manera e relato aki ta indica, e famia di Abraham tabata horna nan mes pan. Nan tabata biba manera nomada, pesey probablemente Sara y su crianan no por a traha pan den e tipo di forno cu tabata comun na Ur, su stad natal. Sara tabata traha hariña fini for di grano cu e por a haya den nan region. Esaki a encera hopi trabou ya cu nan mester a uza un molina di man facil pa transporta y posiblemente un pilon, esta un comchi y un palo of piedra pa bati grano.
Cuater siglo despues, e Ley di Moises a stipula cu niun hende no por a tuma un molina di man como garantia pa fianza pasobra esaki tabata e medio di biba di e doño di e molina. (Deuteronomio 24:6) Un famia no por a traha nan pan di cada dia sin un molina di man, pesey Dios tabata consider’e algo sumamente importante.—Wak e cuadro “Con Hende Tabata Traha Pan den Tempo Biblico?”
E Scritura ta menciona pan centenares di biaha, y hopi bes escritornan di Bijbel a uz’e como sinonimo di cuminda. Hesus a mustra cu sirbidornan di Dios por resa pidi cu tur confianza: “Duna nos awe nos pan di cada dia.” (Mateo 6:11) Den e caso aki, “pan” ta representa cuminda den un sentido general. Cu esaki Hesus a mustra cu nos por confia cu Dios por provee pa nos necesidadnan di tur dia.—Salmo 37:25.
Pero tin algo mucho mas importante cu pan of cuminda. Hesus a bisa: “Hende no mester biba di pan so, sino tambe di tur palabra cu ta sali for di boca di Jehova.” (Mateo 4:4) Su palabranan a referi na e tempo cu e Israelitanan tabata depende completamente di loke Dios a percura pa nan. Esaki a cuminsa poco despues cu nan a sali for di Egipto. Mas o menos un luna despues cu nan a bay den e Desierto di Sinai, nan reservanan di cuminda tabata cabando. Como cu nan tabatin miedo di muri di hamber den desierto, nan a keha amargamente: “[Na Egipto] nos tabata come pan yena nos bariga.”—Exodo 16:1-3.
Sin duda, e pan di Egipto tabata dushi. Den tempo di Moises, panaderonan profesional por a ofrece e Egipcionan un gran variedad di pan y buscuchi. Pero Jehova no tabatin intencion di laga su pueblo keda sin pan. El a priminti nan: “Mira, lo mi laga pan yobe for di cielo pa boso.” E pan aki, cu a cay for di cielo mainta trempan, tabata parce serena of sneeuw fini, “un cos fini manera scama.” Ora e Israelitanan a mir’e pa prome biaha, nan a puntra otro: “Kico esaki ta?” Moises a bisa nan: “Ta e pan cu SEÑOR a duna boso pa come.” Nan a yam’e “mana”*, y e pan aki a alimenta nan pa 40 aña largo.—Exodo 16:4, 13-15, 31.
Na principio, e Israelitanan mester a keda hopi impresiona cu e mana milagroso aki. E tabata smaak manera cuki cu honing, y tabatin mas cu suficiente pa tur hende. (Exodo 16:18) Pero segun cu tempo tabata pasa, nan a cuminsa sinti falta di variedad di cuminda cu nan tabata haya na Egipto. Nan a murmura: “Nos wowo no ta mira nada otro cu e mana aki so.” (Numbernan 11:6) Despues nan a reclama tur rabia: “Nos tin asco di e cuminda miserabel aki.” (Numbernan 21:5) Finalmente, nan a perde gana di come e “pan di cielo” y nan a cuminsa haya asco di dje.—Salmo 105:40.
Hende por mira pan, mescos cu hopi otro cos den bida, como algo normal. Pero Bijbel ta papia di un tipo di pan hopi special, un cu nos mester balora. E pan aki, cu Hesus a compara cu e mana cu e Israelitanan malagradecido a rechasa, por duna nos beneficio eterno.
Hesus a bisa su oyentenan: “Ami ta e pan cu ta duna bida. Boso antepasadonan a come mana den desierto, y toch nan a muri. Ma ken cu come di e pan cu ta baha for di cielo lo no muri. Ami ta e pan bibo cu a baha for di cielo; si un hende come di e pan aki, lo e biba pa semper; y echo ta cu e pan cu lo mi duna pa mundo por biba ta mi carni.”—Juan 6:48-51.
Hopi di Hesus su oyentenan no a compronde cu el a uza e palabranan “pan” y “carni” den sentido simbolico. Pero e comparacion aki tabata na su luga ya cu e Hudiunan tabata come pan como alimento tur dia, mescos cu e mana a alimenta e Israelitanan den desierto pa 40 aña largo. Aunke e mana tabata un regalo di Dios, e no a duna bida eterno. Pero Hesus su sacrificio si ta duna bida eterno pa tur cu pone fe den dje. Di berdad e ta e “pan cu ta duna bida.”
Kisas, ora bo tin hamber, bo ta come pida pan y yama Dios danki pa bo “pan di cada dia.” (Mateo 6:11) Pero segun cu nos ta disfruta di e dushi provision aki, laga nos no lubida nunca cuanto balor “e pan cu ta duna bida”, Hesucristo, tin pa nos.
Con nos por demostra cu, contrario na e Israelitanan malagradecido di e tempo di Moises, nos no ta mira e pan precioso aki como algo normal? Hesus a bisa: “Si boso ta stima mi, boso lo cumpli cu mi mandamentonan.” (Juan 14:15) Pues, si nos ta cumpli cu su mandamentonan, nos lo por disfruta di pan pa semper.—Deuteronomio 12:7.
^ par. 10 E termino “mana” ta bin probablemente di e expresion Hebreo “man hu’?” cu ta nifica “kico esaki ta?”
ALGUN tempo pasa, The Chosun Ilbo, un corant Koreano, a publica un articulo interesante titula: “‘E Maraviyoso Shim Cheong’, un Muher Cu No Tabata Sa Nada di Hesus—Ta Fierno El A Bay?”
E titulo aki tabata un poco controversial pasobra segun un cuenta Koreano, Shim Cheong ta un mucha muher hopi stima cu ta sacrifica su bida pa yuda su tata ciego. Den transcurso di añanan el a ricibi hopi elogio. De echo, na Korea, Shim Cheong ta ser mira como un ehempel di un yiu muher dedica.
Pa hopi hende, e idea cu un persona asina por ser castiga den fierno djis pasobra e no tabata un cristian batisa a parce inhusto of hasta ofensivo. Al fin y al cabo, e historia supuestamente lo mester a tuma luga hopi tempo prome cu e mensahe tocante Cristo a yega na e pueblo caminda Shim Cheong tabata biba.
E articulo a inclui un entrevista cu un pastoor. Nan a puntr’e si tur hende cu muri sin haya chens di conoce Hesus ta condena pa bay fierno. Kico el a contesta? “Nos no sa. Nos ta djis asumi cu Dios lo mester tin un proposito of destino [pa e tipo di hendenan ey].”
E Catisashi di Iglesia Catolico ta bisa: “Señor mes ta afirma cu Bautismo ta necesario pa salbacion. ... Iglesia no conoce niun otro manera sino Bautismo cu ta sigura entrada den felicidad eterno.” Pa e motibo aki, tin hende ta pensa cu si un hende muri sin cu el a batisa, e ta ser tira den fierno di candela of ta sufri di un manera of otro despues di morto.
Pero pa hopi otro hende, e idea aki ta absurdo. Miyones y miyones di hende a muri sin cu nan a haya conocemento di Bijbel. Nan merece tormento eterno? Kico Bijbel ta bisa tocante e asunto aki?
Bijbel ta mustra bon cla cu Dios no ta castiga hende cu a biba sin cu nan a haya sa kico el a rekeri di nan. Echonan 17:30 ta sigura nos: “Dios a laga e temponan ey cu hende tabata ignorante pasa numa.” Ki speransa Bijbel ta ofrece pa hende cu a muri sin haya chens di siña tocante Dios?
Nos por haya e contesta den loke Hesus a bisa un di e malhechornan cu a muri banda di dje. E homber a bisa Hesus: “Corda riba mi ora bo drenta bo Reino.” Kico Hesus a contest’e? “Di berdad mi ta bisa bo awe: Lo bo ta cu mi den Paradijs.”—Lucas 23:39-43.
Acaso Hesus a priminti e homber cu lo e bay cielo? No, pasobra e homber no a “nace di nobo” di awa y di spirito. Esaki ta algo necesario pa drenta e Reino di cielo. (Juan 3:3-6.) Mas bien, Hesus a primintie cu lo e biba atrobe den Paradijs. Como Hudiu, lo e mester tabata sa di e Paradijs—e Hofi di Eden—cu un tempo tabata existi riba Tera y cu e prome buki di Bijbel ta papia di dje. (Genesis 2:8) Hesus su promesa a duna e homber speransa di resucita den Paradijs riba Tera.
De echo, Bijbel ta priminti “cu lo bay tin un resureccion di tanto hende husto como inhusto.” (Echonan 24:15) E palabra “inhusto” ta referi na tur esnan cu no a haya oportunidad pa cumpli cu Dios su normanan husto pasobra nunca nan no a haya sa di nan. Hesus lo resucita e malhechor inhusto cu el a papia cu ne y miyones y miyones di otro hende cu a muri den nan ignorancia. Anto den Paradijs riba Tera nan lo siña kico Dios ta rekeri di nan, y nan lo haya e oportunidad pa demostra cu nan ta stim’e y kier obedece su mandamentonan.
Ora e inhustonan resucita, nan lo ser husga a base di loke nan a haci den pasado? No. Romanonan 6:7 ta bisa: “Esun cu muri ta keda absolve di su pica.” E inhustonan a paga pa nan picanan ora cu nan a muri. Pues, nan lo ser husga a base di loke nan haci despues cu nan ser resucita y no a base di loke nan a haci den nan ignorancia prome cu nan a muri. Kico esaki lo nifica pa nan?
Despues di e resureccion, e inhustonan lo haya oportunidad pa siña di e leynan di Dios, cu lo keda revela den bukinan simbolico. E ora ey nan lo ser husga “segun nan obranan”, es decir, a base di si nan ta obedece Dios su leynan of no. (Revelacion 20:12, 13) Pa hopi hende inhusto esaki lo no ta e di dos, sino e prome biaha cu nan lo haya oportunidad pa siña haci Dios su boluntad y haya bida eterno riba Tera.
E siñansa di Bijbel aki a yuda hopi hende bolbe haya fe den Dios. Yeong Sug tabata un di nan. El a ser lanta como un catolico devoto. Algun di su famianan hasta tabata pastoor. El a drenta un convento cu e speransa di bira soeur. Mas despues, el a sali pasobra e cosnan cu el a mira pasa eyden a desapunt’e. Ademas, e no por a acepta e doctrina di fierno di candela pasobra e idea di tortura hende den candela di fierno tabata parc’e algo cruel y inhusto.
E ora ey, un testigo di Jehova a mustra Yeong Sug e siguiente palabranan den Bijbel: “E bibonan sa cu nan lo muri, ma e mortonan no sa nada, ni nan no tin recompensa mas, pasobra ningun hende no ta corda mas riba nan.” (Eclesiastes 9:5) E Testigo a yud’e compronde cu su antepasadonan no ta ser tormenta den fierno. Mas bien, nan ta drumi den morto, wardando riba resureccion.
Sabiendo cu hopi hende nunca a yega di tende di e berdad di Bijbel, Yeong Sug a tuma na pecho e palabranan di Hesus na Mateo 24:14: “E bon noticia aki di e Reino lo ser predica den henter e Tera habita, como testimonio pa tur nacion, anto e fin lo yega.” Awe, e ta predica e bon noticia y ta comparti cu otro hende su speransa maraviyoso basa riba Bijbel.
Bijbel ta bisa: “Dios no ta haci distincion di persona, sino cu e ta acepta tur hende di tur nacion cu ta tem’e y cu ta haci loke ta corecto.” (Echonan 10:34, 35) Esaki ta e husticia perfecto cu nos tur por spera di Dios, kende ta “stima husticia y huicio.”—Salmo 33:5.
“KICO ta berdad?” Esey ta loke Poncio Pilato, gobernador Romano di Judea, a puntra Hesus ora e tabata husga Hesus. (Juan 18:38) Pilato no tabata busca pa sa kico ta e berdad; ta bofon e tabata haci. Con nos por sa esey? Wel, ta parce cu pa Pilato e berdad tabata cualkier cos cu un hende a siña for di chikito of loke el a scoge pa kere. Awendia, hopi hende tambe ta pensa manera Pilato, esta, cu no tin un manera pa haya sa kico ta e berdad.
Den siglo 16, hopi hende religioso na Europa tabata puntra nan mes kico nan mester a acepta como berdad. For di infancia, nan a lanta ta tende di e maximo autoridad di Papa y di otro doctrinanan di Iglesia Catolico. Tambe nan a haya nan mes confronta cu ideanan nobo di Reformacion* cu a plama den Europa e tempo ey. Den kico nan mester a kere? Con nan por a haya sa kico ta berdad?
Aunke cu den e temporada ey tabatin varios hende cu tabata determina pa haya sa kico ta e berdad, nos ta bay enfoca riba tres persona cu a haci esey.* Kico nan a haci pa nan haya sa kico ta falso y kico ta berdad? Kico nan a descubri? Laga nos wak.
Wolfgang Capito tabata un homber jong cu un creencia firme den Dios. El a studia medicina, ley y teologia. Na aña 1512, Capito a bira pastoor di un parokia y despues el a sirbi como kapelaan di e arsobispo di Mainz.
Na prome instante, Capito a purba di debilita e fervor di e reformistanan kendenan tabata predica un mensahe cu a cuestiona doctrina catolico. Toch el a join nan poco tempo despues. Kico el a haci? Segun e historiador James M. Kittelson, Capito a opina cu e mihor manera pa evalua e doctrinanan di Iglesia ta di compara nan cu Bijbel “pasobra ta Bijbel so ta contene e berdad.” Haciendo esey, Capito a conclui cu tanto e doctrina catolico di veneracion di santo como e transustanciacion no ta basa riba Bijbel. Segun e siñansa di transustanciacion, e pan y e biña cu Hesus a parti pa su discipelnan ta bira su curpa y su sanger mes durante Santo Sacrificio di Misa. (Mira e cuadro “Wak si e Cosnan Cu Nan A Tende Tabata Asina.”) Na aña 1523, Capito a renuncia su puesto halto y a bay biba na Strasburgo, un di e stadnan caminda e Reformacion a cuminsa.
E cas di Capito na Strasburgo a bira e luga caminda personanan cu no tabata di acuerdo cu doctrinanan catolico tabata topa pa papia tocante hopi topico religioso y siñansanan di Bijbel. Aunke algun reformista ainda tabata promove e doctrina di Trinidad, e buki The Radical Reformation ta bisa cu Capito su obranan si “no a bisa nada di e doctrina di Trinidad.” Dicon no? Pasobra Capito a keda hopi impresiona cu e manera cu e teologo Spaño Miguel Servet a uza textonan di Bijbel pa refuta Trinidad.*
Capito tabata cauteloso pa bisa kico el a pensa di e doctrina di Trinidad, ya cu ken cu a nenga e doctrina aki lo por a perde su bida. Pero, for di e documentonan cu Capito a skirbi ta bisto cu e tabata duda den e doctrina di Trinidad hasta prome cu el a conoce Servet. Algun tempo despues, un pastoor catolico a skirbi cu Capito y su compañeronan “tabata combersa den secreto tocante e misterionan di mas profundo di religion; [y nan] a rechasa esun di Santisimo Trinidad.” Un siglo despues, Capito tabata un di e promenan riba lista di escritornan prominente cu no tabata di acuerdo cu e doctrina di Trinidad.
Pa Capito, Bijbel tabata e fuente di berdad. El a bisa: “Bijbel y e ley di Cristo semper mester ta e unico guia riba tereno di teologia.” Segun Dr. Kittelson, Capito “a insisti cu e fayo di mas grandi cu e teologonan a comete ta di laga Bijbel un banda.”
Martin Cellarius, conoci tambe como Martin Borrhaus, un homber jong cu a keda na cas di Capito na aña 1526, tambe tabatin un deseo sincero pa siña e berdad for di e Palabra di Dios.
Cellarius a nace na aña 1499. E tabata un studiante diligente di teologia y filosofia, y despues el a bira docente na Wittenberg, Alemania. Como cu e Reformacion a cuminsa na Wittenberg, no a tarda mucho pa Cellarius cera conoci cu Martin Luther y varios otro reformista cu kier a cambia e doctrinanan di Iglesia. Awor, con Cellarius por a distingui simpel pensamento di hende for di e berdadnan di Bijbel?
Segun e buki Teaching the Reformation, Cellarius a bisa cu un hende por haya un bon comprondemento di e Scritura “ora e lesa Bijbel cu hopi atencion, compara e textonan cu otro, haci oracion y arepenti.” Kico Cellarius a siña for di su analisis di Bijbel?
Na juli di aña 1527, Cellarius a publica loke el a descubri den un buki titula On the Works of God. El a skirbi cu e sacramentonan di iglesia, manera transustanciacion, tabata simbolico. Segun Profesor Robin Barnes, Cellarius su buki tambe “ta duna un splicacion di profecianan biblico cu ta papia di un tempo di calamidad y sufrimento mundial, sigui despues pa un periodo di renobacion y felicidad universal.”—2 Pedro 3:10-13.
E remarkenan di Cellarius tocante Hesucristo ta remarcabel. Aunke Cellarius no a bay directamente contra di Trinidad, el a mustra cu tin un diferencia entre e “Tata Celestial” y “su Yiu Hesucristo.” Ademas, el a skirbi cu Hesus tabata un di e tantisimo dios- y yiunan di e Dios Todopoderoso.—Juan 10:34, 35.
Robert Wallace a bisa den su buki Antitrinitarian Biography (1850) cu Cellarius su obranan no a bay tras di e ideanan comun di su epoca tocante e siñansa di Trinidad.* Esey a pone varios experto yega na e conclusion cu Cellarius a rechasa Trinidad. Nan a describi Cellarius como un di e instrumentonan cu Dios a uza pa “siña otronan tocante e Dios berdadero y Cristo.”
Mas o menos na aña 1527, e teologo Johannes Campanus tambe a bay biba na Wittenberg. El a ser considera un di e mihor analistanan di Bijbel di su epoca. Aunke Campanus tabata den e stad caminda Reforma a cuminsa, toch e no tabata satisfecho cu e ideanan di Martin Luther. Dicon no?
Campanus no tabata di acuerdo cu e doctrina di transustanciacion. Tampoco e no tabata di acuerdo cu e doctrina di Martin Luther cu ta bisa cu, na e Cena di Señor, e pan y e biña ta cuminsa existi pareu cu e curpa y sanger di Cristo. Segun e escritor André Séguenny, Campanus tabata kere cu “e pan nunca no ta cambia, pero como sacramento e ta representa e curpa di Cristo den un manera simbolico.” Durante e conferencia di Marburg na aña 1529, un debate caminda nan a papia tocante e cuestionnan aki, Campanus no tabatin mag di papia di loke el a siña for di e Scritura. Despues di esey, su compañeronan reformista na Wittenberg a rechas’e.
Loke mas a molestia e reformistanan tabata Campanus su creencia tocante e Tata, e Yiu y spirito santo. Den su buki Restitution di aña 1532, Campanus a bisa cu Hesus y su Tata ta dos persona diferente. El a splica cu e Tata y e Yiu “ta un” mescos cu un esposo y su esposa “ta un carni.” Pues, nan ta uni, pero nan ta dos persona. (Juan 10:30; Mateo 19:5) Campanus a splica cu e Scritura ta uza e mesun ehempel pa mustra cu e Tata tin autoridad riba e Yiu: “E homber ta e cabes di e muher, y Dios ta e cabes di Cristo.”—1 Corintionan 11:3, Beibel Santu.
Awor, kico di e spirito santo? Un biaha mas Campanus a uza Bijbel. El a skirbi cu no tin niun texto di Bijbel cu ta mustra cu spirito santo ta un di tres persona. El a compronde cu spirito santo ta Dios su poder den accion of su forsa activo cu e ta uza manera un herment pa cumpli cu su boluntad.—Genesis 1:2.
Pa Luther, Campanus tabata un blasfemado y enemigo di e Yiu di Dios. Un otro reformista a exigi pa ehecuta Campanus. Pero Campanus no a laga nada strob’e. Segun The Radical Reformation, “Campanus tabata convenci cu Iglesia su creencia tocante Trinidad a causa su caida.”
Nunca Campanus tabatin e intencion di lanta un grupo religioso. El a bisa cu ta envano el a busca e berdad “cerca diferente secta y cerca tur e herehenan [esta, hende cu ta bay contra doctrina di Iglesia].” Pues, el a spera cu Iglesia Catolico lo a bolbe na e siñansanan cristian berdadero. Sinembargo, algun tempo despues, autoridadnan catolico a aresta Campanus y probablemente el a pasa un 20 aña den prizon. Historiadornan ta pensa cu el a muri alrededor di aña 1575.
Un estudio di Bijbel diligente ta loke a yuda Capito, Cellarius, Campanus y otro hende pa haya sa kico ta berdad y kico ta falso. No tur e conclusionnan cu nan a saca tabata completamente di acuerdo cu Bijbel. Pero, a pesar di esey, e hombernan humilde aki a analisa e Scritura y a balora e berdad cu nan a siña.
Apostel Pablo a urgi cristiannan: “Haci sigur di tur cos; tene duro na loke ta excelente.” (1 Tesalonicensenan 5:21) Pa yuda bo den bo buskeda pa e berdad, testigonan di Jehova a publica un buki sumamente util cu e titulo: Kico Bijbel Ta Siña Realmente? Pa bo haya un ehemplar gratis, wak pagina 16 di e revista aki of bishita nos website, jw.org.
^ par. 3 Reformacion ta un movemento cu a cuminsa na 1517. Den e tempo ey hopi hende a rebela contra Iglesia Catolico Romano. Como consecuencia, religionnan a lanta manera paddenstoel.
^ par. 4 Wak E Toren di Vigilancia di 1 di januari 2012, pagina 11-12, paragraf 14-17, publica pa testigonan di Jehova.
^ par. 8 Wak e articulo “Miguel Servet y Su Buskeda pa e Berdad” den e ¡Despertad! di mei 2006, publica pa testigonan di Jehova.
^ par. 17 E buki ta bisa cu ora Cellarius a uza e palabra “dios” pa referi na Cristo, “el a skirbi deus y no Deus. El a skirbi Deus, pues cu [e prome] letter capital, solamente pa referi na e Dios Supremo.”
Nos planeta ta ideal pa sostene bida. Tin mas cu suficiente awa riba Tera, loke ta importante pa bida por ta posibel. E echo cu Tera ta draai rond di su as den un posicion schuin segun cu e ta dal buelta rond di solo ta evita cu lama ta vries of keinta di mas y evapora. Ademas, Tera su atmosfera y forsa magnetico ta proteh’e contra radiacion mortal. Y e manera con mata y bestia ta depende di otro ta fascinante. Esaki ta haci nos planeta adecuado pa sostene bida. Pesey hopi hende a yega na e conclusion cu nos planeta a ser diseña cu un proposito.—Lesa Isaias 45:18.
Pero, kisas bo ta puntra bo mes, sufrimento y inhusticia tambe ta parti di e proposito ey?—Lesa Deuteronomio 32:4, 5.
Dios a crea Tera pa hende cu ta respeta otro y cu ta stim’E biba den un ambiente agradabel. Pues, bida humano tin un proposito mas eleva cu e bida di mata y bestia. Nos por compronde ken nos Creador ta y nos ta admira y imita su amor y husticia.—Lesa Eclesiastes 12:13; Mikeas 6:8.
Nos Creador por cumpli cu tur loke e pone su mes pa haci. Pesey, nos por ta sigur cu e lo caba cu maldad y sufrimento y haci nos planeta un luga perfecto y agradabel pa humanidad.—Lesa Salmo 37:11, 29; Isaias 55:11.
1 2 3 4 5 6 7 8 9 10 11 12 13 14 15 16
^ ***w12 1/1 pp. 11-12 Cristiannan Berdadero Ta Respeta e palabra di Dios***
“TRIGO” Y “MAL YERBA” TA CRECE HUNTO
14 Den un di Hesus su ilustracionnan, el a indica cu for di prome siglo padilanti semper lo tabatin cristian ungi riba tera. El a compara e cristiannan aki cu “trigo” cu ta crece hunto cu “mal yerba.” (Mat. 13:30) Ta claro cu nos no por bisa cu tur siguransa ta ken ta e hendenan cu tabata ungi. Loke si nos por confirma ta cu semper tabatin hende cu a defende e Palabra di Dios cu curashi y cu a refuta e siñansanan falso di iglesia. Laga nos wak algun ehempel.
15 Arsobispo Agobard di Lyons, Francia (779-840 E.C.), tabata contra di adoracion di imagen, sacrificio di misa pa santo y otro practica- y ceremonianan religioso cu Bijbel ta desaproba. Un di su contemporaneonan, Obispo Claudio, tambe a rechasa tradicion di iglesia y tabata contra di resamento na santo y veneracion di relikia. Den siglo 11, nan a expulsa e Diacono principal Berengarius di Tours, Francia, pasobra el a rechasa e siñansa catolico cu ta bisa cu e pan y e biña cu Hesus a duna su discipelnan durante e ultimo cena ta cambia bira curpa y sanger di Cristo. Ademas, e tabata siña hende cu Bijbel su autoridad ta superior; pues cu nan mester a sigui Bijbel y no tradicion di iglesia.
16 Pedro di Bruys y Enrique di Lausana, kendenan a biba durante siglo 12, tambe tabata stima e berdad di Bijbel. Pedro di Bruys, por ehempel, a stop di sirbi como Pastoor pasobra el a ripara cu e siñansanan catolico, manera bautismo di mucha, oracion pa defunto, adoracion di cruz y cu e pan y biña ta cambia y bira curpa y sanger di Cristo, no tabata cuadra cu loke e Scritura ta bisa. Na aña 1140, Pedro di Bruys su creencianan a cost’e su bida. Enrique, kende tabata un Monnik, tabata abiertamente contra e practicanan corupto y adoracion falso di iglesia. Nan a arest’e na 1148 y a encarcel’e pa resto di su bida.
17 Alrededor di e tempo cu nan a kima Pedro di Bruys na bida pasobra el a tribi di critica Iglesia, a nace un otro persona cu despues tabatin masha influencia riba plamamento di berdadnan biblico. Su fam tabata Valdes, of Waldo. Distinto for di Pedro di Bruys y Enrique di Lausana, e tabata un laico. Pero el a balora e Palabra di Dios masha; el a asta deshaci di su pocesionnan material y a laga traduci partinan di Bijbel den e idioma cu mayoria di hende na parti zuidoost di Francia tabata papia. Algun hende a keda asina contento cu nan a haya e mensahe biblico den nan mes idioma cu nan tambe a reparti nan cosnan material y a dedica nan bida na comparti berdadnan biblico cu otro hende. E lidernan di iglesia no a gusta esaki niun tiki. Na 1184, e papa di e tempo ey a expulsa e homber- y muhernan celoso aki, cu despues nan a yama e Valdensenan, y a core cu nan for di nan casnan. Pero esaki en realidad a yuda plama e mensahe di Bijbel den otro areanan. Pesey cu tempo, na hopi parti di Europa tabatin siguido di Waldo, di Pedro di Bruys, di Enrique di Lausana y di otronan cu tambe a bandona Iglesia Catolico. Siglonan despues, a lanta otro personanan cu tambe a defende berdadnan biblico. Nan tabata: John Wycliffe (ca. 1330-1384), William Tyndale (ca. 1494-1536), Henry Grew (1781-1862) y George Storrs (1796-1879).
^ ***bh pp. 27-36 Kico Ta Dios Su Proposito pa e Tera?***
Capitulo Tres
Kico Ta Dios Su Proposito pa e Tera?
Kico ta Dios su proposito pa humanidad?
Con Dios a ser opone?
Con bida riba tera lo ta den futuro?
DIOS su proposito pa e tera ta realmente maraviyoso. Yehova kier pa e tera yena cu hende felis y saludabel. Bijbel ta bisa cu ‘Dios a planta un hofi na Eden’ y cu el a laga “nace tur palo cu ta agradabel pa bista y bon pa cuminda.” Despues cu Dios a crea e prome homber y mohe, Adam cu Eva, El a pone nan den e luga bunita ei y a bisa nan: “Sea fructifero y multiplica, y yena e tera y haci esaki somete na bo.” (Genesis 1:28; 2:8, 9, 15) Pues Dios su proposito tawata pa hende haya yiu, transforma henter e tera den un paradijs y cuida e bestianan.
2 Bo ta kere cu Yehova Dios su proposito pa hende biba den un paradijs riba tera lo wordo realisa algun dia? Dios ta declara: “Di berdad mi a papia . . . siguramente lo mi hacie.” (Isaias 46:9-11; 55:11) Si, Dios sigur lo cumpli cu su proposito! E ta bisa cu e “no a crea [e tera] pa e keda bashi”, ma “a form’e pa e wordo habita.” (Isaias 45:18) Ki clase di hende Dios kier pa biba riba tera? Y pa cuanto tempo e kier pa nan biba riba dje? Bijbel ta contesta: “E hustonan lo hereda e tera, y lo biba den dje pa semper.”—Salmo 37:29; Revelacion 21:3, 4.
3 Ta bisto cu esaki no a tuma luga ainda. Awendia hende ta bira malo y ta muri; nan ta asta bringa y mata otro. Un cos a bai robes. Pero sigur no tawata Dios su proposito pa mundo ta manera nos ta mir’e awe! Kico a pasa? Dicon Dios su proposito no a cumpli? Ningun buki di historia cu hende a skirbi no por bisa nos pasobra e problema a cuminsa den shelo.
E ORIGEN DI UN ENEMIGO
4 E prome buki di Bijbel ta conta nos cu den hofi di Eden a presenta un opositor, un persona cu a bai contra Dios. Bijbel ta describie como “e colebra”, pero e no tawata djis un bestia. E ultimo buki di Bijbel ta identific’e como esun “kende ta wordo yama Diabel y Satanas, kende ta gaña henter mundo.” Tambe Bijbel ta yam’e “e colebra di antiguedad.” (Genesis 3:1; Revelacion 12:9) E angel poderoso aki, of criatura spiritual invisibel, a uza un colebra pa papia cu Eva, mescos cu un persona habil por uza su stem pa laga parce cu ta un popchi banda di dje ta papia. E persona spiritual ei sin duda tawata presente ora cu Dios a prepara e tera pa hende.—Job 38:4, 7.
5 Sinembargo, siendo cu tur loke Yehova a crea ta perfecto, ta ken a traha e “Diabel”, e “Satanas”, aki? Simplemente bisa, un di e yiunan spiritual poderoso di Dios a comberti su mes den Diabel. Con esaki tawata posibel? Wel, awe un persona cu un tempo tawata decente y honesto por para bira un ladron. Con esei ta sosode? Kisas e persona ta permiti un mal deseo desaroya den su curason. Si e keda pensa riba dje, e mal deseo ei por bira hopi fuerte. Anto si e oportunidad presenta, lo e por actua di acuerdo cu e mal deseo cu e tawata pensa riba dje.—Santiago 1:13-15.
6 Esaki a sosode den caso di Satanas e Diabel. Aparentemente el a tende Dios bisa Adam cu Eva pa nan haya yiu y yena e tera cu nan yiunan. (Genesis 1:27, 28) Satanas a pensa evidentemente: ‘Hombro, tur e hendenan aki lo por adora ami en bes di Dios!’ Pues un mal deseo a desaroya den su curason. Cu tempo, el a dal paso pa gaña Eva door di cont’e mentira tocante Dios. (Genesis 3:1-5) Asina el a bira un “Diabel”, locual ta nifica “Calumniado.” Alabes el a bira “Satanas”, locual ta nifica “Opositor.”
7 Door di uza mentira y triki, Satanas e Diabel a pone Adam cu Eva desobedece Dios. (Genesis 2:17; 3:6) Como resultado, nan a muri despues di tempo, manera Dios a bisa lo a pasa si nan desobedece. (Genesis 3:17-19) Como cu Adam a bira imperfecto ora el a peca, tur su yiunan a hereda pica for di dje. (Romanonan 5:12) Nos lo por compara e situacion aki cu un forma pa traha pan of bolo. Si e forma tin un deuk aden, kico ta pasa cu tur pan of bolo cu bo traha den dje? Tur lo sali cu un deuk of imperfeccion. Di mesun manera, tur hende a hereda un “deuk” di imperfeccion for di Adam. Ta pesei tur hende ta bira bieu y ta muri.—Romanonan 3:23.
8 Ora cu Satanas a pone Adam cu Eva peca contra Dios, Satanas eigenlijk a encabesa un rebelion. El a desafia of reta Yehova su manera di goberna. Eigenlijk, Satanas a bisa: ‘Dios ta un mal gobernante. E ta papia mentira y ta sconde cos bon for di su subditonan. Hende no tin mester di Dios pa goberna riba nan. Nan por dicidi pa nan mes loke ta bon y loke ta malo. Y lo bai nan mas mihor bou di mi gobernacion.’ Con Dios lo a atende un acusacion ofensivo asina? Tin hende ta pensa cu Dios simplemente mester a mata e rebeldenan ei. Pero esei lo a contesta Satanas su desafio? Esei lo a proba cu Dios su manera di goberna ta corecto?
9 Yehova su sentido perfecto di husticia no a permitie mata e rebeldenan mesora. El a dicidi cu mester di tempo pa contesta Satanas su desafio na un manera satisfactorio y pa demostra cu Diabel ta un mentiroso. Pues, Dios a dicidi cu lo e permiti hende goberna nan mes pa un tempo bou di e influencia di Satanas. Den Capitulo 11 di e buki aki nos lo considera dicon Yehova a haci esei y dicon el a permiti asina tanto tempo pasa prome cu e resolve e cuestionnan aki. Pero ta bon pa nos pensa awor riba esaki: Adam cu Eva tawatin rason pa kere Satanas, kende nunca no a haci nada bon pa nan? Tawata corecto pa nan kere cu Yehova—kende a duna nan tur cos cu nan tawatin—ta un mentiroso cruel? Kico abo lo a haci?
10 Ta bon pa pensa riba e preguntanan aki pasobra cada un di nos ta confronta cuestionnan similar awe. Si, abo tin e oportunidad di apoya e banda di Yehova como contesta riba e desafio di Satanas. Bo por acepta Yehova como bo Gobernante y yuda mustra cu Satanas ta un mentiroso. (Salmo 73:28; Proverbionan 27:11) Lamentablemente, ta masha poco hende entre e miles di miyones di hendenan cu tin riba e mundo aki ta scohe pa haci esei. Esaki ta lanta un pregunta importante, Bijbel realmente ta siña cu ta Satanas ta goberna e mundo aki?
KEN TA GOBERNA E MUNDO AKI?
11 Hesus nunca a duda cu ta Satanas ta gobernante di e mundo aki. Den un manera milagroso, Satanas un biaha a mustra Hesus “tur e reinonan di mundo y nan gloria.” Anto Satanas a priminti Hesus: “Tur e cosnan aki lo mi duna bo, si bo tira bo curpa abou y adora mi.” (Mateo 4:8, 9; Lucas 4:5, 6) Pensa un rato riba esaki. E oferta ei lo tawata un tentacion pa Hesus si Satanas no tawata e gobernante di e reinonan aki? Hesus no a nenga cu tur e gobiernonan aki di mundo tawata di Satanas. Hesus sigur lo a haci esei si Satanas no tawata e poder cu a dirigi nan.
12 Naturalmente, Yehova ta e Dios Todopoderoso, Creador di e maraviyoso universo. (Revelacion 4:11) Sinembargo, ningun caminda Bijbel ta bisa cu sea Yehova Dios of Hesucristo ta gobernante di e mundo aki. De echo, Hesus spesificamente a referi na Satanas como e gobernante of “e prins di e mundo aki.” (Huan 12:31; 14:30; 16:11) Bijbel ta asta referi na Satanas e Diabel como “e dios di e mundo aki.” (2 Corintionan 4:3, 4) Apostel cristian Huan a skirbi tocante e opositor, of Satanas, aki: “Henter mundo ta bou di control di e malbado.”—1 Huan 5:19.
CON LO ELIMINA E MUNDO DI SATANAS
13 Cada aña cu pasa, mundo ta bira mas y mas peligroso. E ta pesta cu ehersitonan den guera, politiconan deshonesto, lidernan religioso hipocrita y criminalnan sin heful. Ta imposibel pa reforma henter mundo. Bijbel ta revela cu e tempo pa Dios elimina e mundo malbado aki durante su guera di Armagedon ta serca. Esaki lo habri caminda pa un husto mundo nobo.—Revelacion 16:14-16.
14 Yehova Dios a scohe Hesucristo pa ta Gobernante di Yehova su gobierno of Reino celestial. Hopi tempo pasa Bijbel a predeci: “Un yiu a nace pa nos, un yiu homber ta duna na nos, y e gobernacion lo ta riba su scouder. Su nomber lo ta . . . Prins di Pas. Lo no tin fin na e aumento di su gobernacion y di pas.” (Isaias 9:6, 7) Relaciona cu e gobierno aki, Hesus a siña su siguidonan pa pidi den oracion: “Cu bo reino bin. Cu bo boluntad sosode na tera mescos cu den shelo.” (Mateo 6:10) Manera nos lo mira mas despues den e buki aki, e Reino di Dios pronto lo kita tur e gobiernonan di e mundo aki, y e mes lo tuma nan luga. (Daniel 2:44) E ora ei e Reino di Dios lo trece un paradijs riba tera.
UN MUNDO NOBO TA SERCA!
15 Bijbel ta sigura nos: “Segun [Dios] su promesa nos ta sperando shelonan nobo y un tera nobo, den cual ta biba husticia.” (2 Pedro 3:13; Isaias 65:17) Tin biaha ora Bijbel ta papia di e “tera”, e kiermen e hendenan cu ta biba riba tera. (Genesis 11:1) Pues, e husto “tera nobo” ta un sosiedad di hende cu ta haya Dios su aprobacion.
16 Hesus a priminti cu den e benidero mundo nobo, e hendenan aproba pa Dios lo haya e regalo di “bida eterno.” (Marco 10:30) Sea asina bon di habri bo Bijbel na Huan 3:16 y 17:3, y lesa loke Hesus a bisa cu nos tin cu haci pa haya bida eterno. E hendenan cu ta bin na remarca pa e maraviyoso regalo ei di Dios den e benidero Paradijs riba tera lo gosa di hopi bendicion. Ban wak awor den Bijbel kico e bendicionnan ei lo ta.
17 Maldad, guera, crimen y violencia lo no t’ei mas. “E malbado lo no t’ei mas . . . Ma e humildenan lo hereda e tera.” (Salmo 37:10, 11) Lo tin pas pasobra ‘Dios lo haci gueranan stop te na e fin di tera.’ (Salmo 46:9; Isaias 2:4) E ora ei ‘e husto lo florece, y lo tin abundancia di pas te ora cu no tin luna mas’, y esei ta nifica pas pa semper!—Salmo 72:7.
18 Adoradonan di Yehova lo biba den siguridad. Tanten cu e Israelitanan den tempo biblico a obedece Dios, nan a biba den siguridad. (Levitico 25:18, 19) Lo ta un cos maraviyoso di por disfruta di un siguridad similar den Paradijs!—Isaias 32:18; Mikeas 4:4.
19 Lo no tin scarsedad di cuminda. E salmista a canta: “Lo tin abundancia di maishi den e tera, riba cabes di e seronan.” (Salmo 72:16) Yehova Dios lo bendiciona su sirbidonan husto, y ‘tera lo duna su fruta.’—Salmo 67:6.
20 Henter e tera lo bira un paradijs. Lo tin casnan nobo y hofinan bunita riba terenonan cu un tempo hende pecaminoso a destrui. (Isaias 65:21-24; Revelacion 11:18) Segun cu tempo ta pasa, partinan di tera cu ya hende a domina lo sigui expande te ora cu henter e planeta ta mes bunita y productivo cu hofi di Eden. Y Dios sigur lo ‘habri su man, y satisface e deseo di tur ser bibo.’—Salmo 145:16.
21 Lo tin pas entre hende cu bestia. Bestianan salbahe y domestico lo come hunto. Asta un mucha chikito lo no tin miedo di bestianan cu awor ta peligroso.—Isaias 11:6-9; 65:25.
22 Malesa lo disparce. Como Gobernante di Dios su Reino celestial, Hesus lo cura hende na un escala hopi mas grandi cu tempo e tawata riba tera. (Mateo 9:35; Marco 1:40-42; Huan 5:5-9) E ora ei “ningun habitante lo no bisa: ‘Mi ta malo.’”—Isaias 33:24; 35:5, 6.
23 Sernan keri morto lo resusita cu e speransa di no muri nunca. Tur e mortonan cu ta den Dios su memoria lo ser resusita. De echo, “lo tin un resureccion di tanto e hustonan como e malbadonan.”—Echonan 24:15; Huan 5:28, 29.
24 Ki un futuro maraviyoso ta spera e hendenan cu scohe pa siña tocante nos Magnifico Creador, Yehova Dios, y sirbie! Ta na e benidero Paradijs Hesus a referi ora cu el a priminti e malechor cu a muri banda di dje: “Lo bo ta serca mi den Paraiso.” (Lucas 23:43) Ta masha importante anto pa nos siña mas tocante Hesucristo, pa medio di ken tur e bendicionnan aki lo bira posibel.
LOKE BIJBEL TA SIÑA
▪ Dios su proposito pa haci e tera un paradijs lo cumpli.—Isaias 45:18; 55:11.
▪ Ta Satanas ta goberna e mundo aki awor.—Huan 12:31; 1 Huan 5:19.
▪ Den e benidero mundo nobo, Dios lo drama hopi bendicion riba humanidad.—Salmo 37:10, 11, 29.
[Preguntanan di Estudio]
1. Kico ta Dios su proposito pa e tera?
2. (a) Con nos por sa cu Dios su proposito pa e tera lo cumpli? (b) Segun Bijbel, ki clase di hende lo biba pa semper?
3. Ki condicionnan tristo tin awe riba tera, y ki preguntanan esei ta lanta?
4, 5. (a) Ken realmente a papia cu Eva pa medio di e colebra? (b) Con un persona cu un tempo tawata decente y honesto lo por para bira un ladron?
6. Con un yiu spiritual poderoso di Dios a bira Satanas e Diabel?
7. (a) Dicon Adam cu Eva a muri? (b) Dicon tur yiu di Adam ta bira bieu y ta muri?
8, 9. (a) Ki desafio Satanas evidentemente a presenta? (b) Dicon Dios no a destrui e rebeldenan mesora?
10. Con bo por apoya e banda di Yehova como contesta riba e desafio di Satanas?
11, 12. (a) Con un tentacion cu Hesus a haya ta revela cu ta Satanas ta e gobernante di e mundo aki? (b) Kico mas ta duna prueba cu Satanas ta e gobernante di e mundo aki?
13. Dicon nos tin mester di un mundo nobo?
14. Ken Dios a scohe pa ta Gobernante di Su Reino, y con Bijbel a predeci esaki?
15. Kico e “tera nobo” ta?
16. Menciona un regalo masha precioso cu Dios lo duna e hendenan cu e ta aproba, y kico nos tin cu haci pa hay’e?
17, 18. Con nos por ta sigur cu lo tin pas y siguridad tur caminda riba tera?
19. Dicon nos sa cu lo tin cuminda na abundancia den Dios su mundo nobo?
20. Dicon nos por tin sigur cu henter e tera lo bira un paradijs?
21. Kico ta mustra cu lo tin pas entre hende cu bestia?
22. Kico lo pasa cu malesa?
23. Dicon e resureccion lo alegra nos curason?
24. Kico bo ta pensa di biba den Paradijs riba tera?
[Plachi na pagina 30]
Con Satanas por a ofrece Hesus tur e reinonan di mundo si nan no tawata di dje?
[Plachi di henter pagina 35]


c: text/html

text:
Merdia
Merdia ta definÍ manera 12'or durante dia. E palabra merdia tambe ta nifika e parti mei-mei di e dia durante kua mayoria hende di varios paisnan tin un nan deskanso for di trabou. E terimno sientifiko merdia solar ta deskribi e momento ora e solo ta krusa e meridian aparente den tempu solar, e tempu ko e solo ta na su elevashon mas haltu den shelu. E tempu den kua esaki ta okuri ta depende na e longitud i e dato.
This is an excerpt from the article Merdia from the Wikipedia free encyclopedia. A list of authors is available at Wikipedia.

robotstxt: allowed

filter: keep


text:
Anochi
Anochi ta e periodo di tempu ora e solo ta abou di e horizonte. E antomino di anochi ta dia (otro dor di e palabra dia ku ta husa pa un periodo di 24 ora). E kuminsamentu anto kabamentu di anochi ta varia hopi basá na e seizoen, e latituda, e longituda anto e zona di tempu. Na kada otra duná , e Planeta Tera ta wordu bati ku rayo di solo na un banda (Dia) anto na e otro banda tin e sombra kousa pa e mundu ku ta blokia e rayonan aki, e sombra aki nos ta yama anochi.
This is an excerpt from the article Anochi from the Wikipedia free encyclopedia. A list of authors is available at Wikipedia.


text:
BOQUETE/Panamá – A sekuestrá e dos hóbennan hulandes na Panamá ku a disparsé aprel último, asina e tata di Kris Kremers di 21 aña a bisa den e korant lokal La
Tag "Lisanne Froon"
- Kooyman ta selebrá su 75 aniversario ku ‘CelebrationWalk’ »
- Di 3 avion di pasahero ta kai den 1 siman di tempu »
- Kòrsou Little League ta pèrdè den semi final na Bahamas »
- Update aanhouding ex minister George Jamaloodin »
- Komunikado di prensa O.M. »
- Aanhouding G.R.M.J. »
- FTMK ku eksitoso kurso di umpire I hues pa pinpòn »
- George Jamaloodin detené »
- Premiashon deportista di luna Yüni djasabra awor den Rio Lounge »
- Ta sospecha Israel di Krímen di Guera »
BOQUETE/Panamá – 12 kachó di reskate i nan 18 kompañero a sali for di Hulanda pa Panamá ayera. E tim hulandes lo kontinuá e búskeda di Kris Kremers i Lisanne Froon
SIUDAT DI PANAMA/Panamá- Ainda polis ta buskando e dos hóbennan hulandes ku a disparsé for di siman pasá djamars na Panamá. Lisanne Froon di 22 aña i Kris Kremers di 21


text:
Archivo di September, 2009
FECHA: DIARANZON 30 SEPTEMBER 2009:
Sorteo DIARIO: 9363 - 6806 – 0133
Sorteo CORSOW: 5671 - 5987 – 8079
Sorteo CATOCHI: 4128 - 6032 – 8171
Sorteo SUPER 4: 6154
Sorteo BIG 4: 4301
Sorteo ZODIAC: 4666 – Piscis
LOTTO: 02 - 18 - 25 - 28 - 34 Joker: 21 Free letter: E
ORANJESTAD (AAN): Diahuebs na corte di husticia un biaha mas ta bay tin diferente caso penal.
E prome caso ta un caso den cual R.L.E. ta worde acusa di a intencionalmente maltrata un persona riba 24 di October 2008, door di dal e mas biaha den su cara, door di cual e persona ey a worde herida y/of a sufri dolor.Despues ta bay tuma lugar un caso den cual B.G. ta worde acusa di a intencionalmente destrui T-shirt di un persona riba 27 di Januari 2008.
Sin pone tino na loke e ta bisa, y menos ainda midi e consecuencianan real y politico, Nel a bolbe laga su lenga core bay laga su cerebro hopi atras, na momento cu el a anuncia den un conferencia di prensa reciente cu e ta bay kita B.B.O., e ta bay subi salario minimo y e ta bay cera e centro cu e mes a habri pa alberga e cholernan. Pa purba compronde kico ta pasa den su cabez di tapara, bo mester tin contacto cu Negro Felipe, o Maria Lionza, o cualke otro bruho di vecindad! No solamente e ta haciendo su mes hopi ridiculo, e ta dunando tambe tur indicacion cu su odio no ta dirigi contra su contrincantenan so, sino contra Aruba y Pueblo Arubiano tambe!
Aruba Mas di Mey Siglo Pasa
ORANJESTAD (AAN): Juan Chabaya “Padu” Lampe. “Tata di nos Cultura” a lanta den e cas aki cu tabata situa den caya grandi, mas o menos 100 meter pabao di La Moderna. (E potret a worde saca pa Mr. Maarten Noot, e prome Havenmeester di Aruba, mas di 55 aña pasa). E famia Lampe tabata un famia musical. Padu su tata Harry, tio Olivier, Oom Zepp, Oom Wem, su ruman Tom, su prima Alida “Dachie”, tur tabata toca un of otro instrument musical.
Experto den Ley Constitucional mr. Luciano Milliard:
Manera reforma un Ley di Impuesto!
ORANJESTAD (AAN) – Matutino DIARIO a acerca na Universidad di Aruba, mr. dr. Luciano Milliard, Hurista experto den Ley Constitucional, y nos a puntre tocante e decisionnan cu un gobierno demisionario por tuma y kico no mag haci. El a splica cu despues di eleccion dia 25 di September, Gabinete Oduber IV a entrega su retiro, y na e momento ey Gobernador ta haci un apelacion na prome minister Nelson Oduber y su gabinete pa atende e asuntonan cu tin pendiente te ora cu bin un gobierno nobo, cu ta goza di e sosten di un mayoria den Parlamento.
Turbulencia pa Aruba a spanta pasahero
ORANJESTAD (AAN): E trip di un famia back pa Curacao a caba den tristeza despues cu un di nan a haya atake di curazon durante e vuelo di Amsterdam pa Aruba.E pasajero su nomber ta Iris E. Muyden Pieter kende tabata hunto cu e famia cu destino Curacao.E señora tin 66 aña di edad. Mas cu un ora prome cu e avion di Martin Air a baha na Aruba ya caba na aeropuerto tabata pendiente pa yegada di e avion. E piloto mes no kier a divulga mucho cos.
ORANJESTAD (AAN): Diabierna cu a pasa, Douane seccion di Aeropuerto a haya bin intercepta droga scondi den boter di talco pa baby.Ta trata di aki di un hende homber cu inicial J.F.M naci na Curaçao prome di november 1987. E persona menciona a yega for di Curaçao alrededor di 20.45or di anochi cu e vuelo di Tiara Air.Durante e control di douane a bin constata cu e persona tabata tin un boter di talco pa baby den su maleta.
ORANJESTAD (AAN): Un di e mamalnan cu semper a causa fascinacion na hopi persona ta e dolfijnnan. E dolfijn ta un animal nobel y fuerte, pero di personalidad amabel. Aki na Aruba nos conoce dos tipo di dolfijn cu ta biba y reproduci rond di nos isla. Door di esaki Post Aruba a dicidi di emiti un emision di stampia cu nomber “Dolfijn rond di Aruba”. E dos tipo di dolfijnnan aki ta:
Stenella Frontalis: Stenella Frontalis, anteriormente conoci como Stenella Plagiodon, ta mas bien un dolfijn chikito cu mancha y cu un snuit largo.
ORANJESTAD (AAN)— Fin di luna pasa a tuma lugar un seminario y certificacion special di formanan (Pumse), bou auspicio di Pan American Taekwondo Union (PATU) na San Jose, Costa Rica. Durante e evento aki a tuma lugar un seminario di dos dia y un curso di tres dia mientras cu na final a tuma lugar un examen pa esnan cu kier a certifica como referee di formanan, conoci tambe como poomsae. Tabata trata aki di un curso masha intensivo pasobra e participantenan mester a entrena for di 9’or di mainta te cu 8’or di anochi, cu un tempo di descanso pa lunch di solamente 1 ora.
ORANJESTAD (AAN): Ayera DIARIO a ricibi e siguiente comunicado di prensa for di Ministerio Publico di Antiyas relaciona cu e caso di desaparicion di James Hogan, vice-consul di Merca.
Na e momentunan aki por confirma cu a base di un peticion haci door di Procurador General di Antia Hulandes na Consul General di Estados Unidos a pidi asistensia di dos investigador. Entre tanto Dialuna atardi 1 funcionario di FBI y 1 funcionario di State Department a keda inclui den e team di investigacion.
Pero responsablemente via un concepto di ley
ORANJESTAD (AAN) — Lider di PDR, mr. Andin Bikker a worde puntra, den entrevista cu DIARIO, tocante un carta cu e por a haya for di mr. Mike Eman, recientemente, tocante riba cierto puntonan di preocupacion cu AVP kier sa su opinion.“ Loke mi ta corda ta, ta cu nos a haya constantemente cartanan di fraccion di AVP, por ehemplo, tocante conceptonan di ley riba cual nos ta den e mesun frecuencia. Entre otro esun pa duna derecho di voto na Arubianonan Hulandes cu ta biba den Hulandes.
ORANJESTAD (AAN)— E prome competencia di deporte escolar pa aña 2009-2010 a yega su final despues di weganan sumamente interesante di trefbal. IDEFRE a organisa y coordina e competencia escolar cu a conta cu participacion di gran mayoria di school basico, cu a keda parti den 6 poule. Weganan di Trefbal a inicia den Compleho Deportivo Frans Figaroa na Noord y na Centro Deportivo Betico Croes na Santa Cruz. Mientras cu pa clasificacion final, tur wega a tuma lugar den Centro Deportivo Betico Croes na Santa Cruz y tabata parti den poule E y poule F.
Aruba a goza di e gran Parada di Victoria
ORANJESTAD (AAN): “Di berdad cu e evento tabata un bon oportunidad pa topa hopi hende atrobe y pa yama nan danki pa e sosten y apoyo ricibi den campaña”, asina Michelle Winklaar di Partido AVP a cataloga e parada di victoria di diadomingo ultimo. E candidata number 7 riba e lista di AVP a logra algo mas cu mil voto riba su nomber den su prome salida como candidata riba e lista victorioso di Partido AVP.


text:
WILLEMSTAD – Segun abogado Eldon ‘Peppie’ Sulvaran di Fundashon Kòrsou Fuerte i Outónomo (FKFO), wes ta konfirmá den su sentensia ku presidente di Banko Sentral, dr. Emsley Tromp, ta un korupto. Esaki ta un di e puntonan ku ta resaltá den e veredikto riba e kaso ku Emsley Tromp a entamá kontra di FKFO.
Den deklarashon pa Notisia360 abogado Sulvaran di Fundashon Kòrsou Fuerte i Outónomo a bisa ku e sentensia di wes ta papia di kosnan hopi serio ku a keda kometé pa e aktual presidente di Banko Sentral.
Segun e sentensia, Emsley Tromp lo mester a regla benefisionan pa su mes i a wòrdu trata di un manera privilegiá dor di instansianan ku mester kontrolá esaki. Tambe tin pará ku mirando e lokual a keda detektá no tabata ilegal di parti di abogado Peppie Sulvaran pa bisa ku Emsley Tromp ta un malversadó.
Ku esaki ta bira difísil pa Emsley Tromp mantené su puesto komo presidente di Banko Sentral di Kòrsou i St. Maarten. Awor palabra ta na Ministerio Públiko pa disidí si ta bai investigá e malversashonnan ku wes a menshoná den e veredikto si òf no. Asina Sulvaran a sigui bisa.
Pa loke ta e konsekuensianan di e veredikto aki riba e akusashonnan di e dekano di Órden di Abogado den direkshon di su persona, abogado Peppie Sulvaran a bisa ku e no tin nada di demostrá na Órden di Abogado. Na opinion di Sulvaran ta a e miembronan di e Órden di Abogado mester disidí ta kua ta e konsekuensianan pa e dekano enkuestion.
Por último abogado Eldon ‘Peppie’ Sulvaran a konfirmá ku ta trahando riba lantamentu di un Órden di Abogado nobo ya ku esun aktual no ta respetá abogadonan yunan di tera.


text:
Gobiernu di Reino ta usa datonan personal ku ta keda kolekshoná via e website aki, unikamente pa e metanan ku abo a stipulá. Ku esaki Gobiernu di Reino ta kumpli ku legislashon di privasidat.
Kon Gobiernu di Reino ta maneha bo datonan personal?
Kaminda ta elaborá bo datonan personal, ta nota eksaktamente kua informashon ta usa pa kua meta. Gobiernu di Reino ta usa bo datonan personal unikamente pa e meta ku abo a stipulá.
Sinembargo, por usa e datonan pa investigashon, buskeda of detekshon, si via e site akometé echonan kastigabel of a usa ekspreshonnan kastigabel (i otro eksepshonnan, tal manera menshoná den artikulo 43 di Lei di Protekshon di datonan personal).
No ta warda datonan personal mas largu ku ta nesesario, pa e meta pa kua a kolekshoná e datonan. Pa tur elaborashon di dato personal ta konta, ku solamente ta usa e datonan ku abo mes a stipulá den forma aktivo.
Kiko e Lei di protekshon di datonan personal ta?
Lei di protekshon di datonan personal (Wbp) ta yuda protehá privasidat di e siudadano. E lei aki ta entre otro aplikabel riba datonan ku ta elaborá via website di ministerionan. E “Kolegio pa protekshon di datonan personal” ta e vigilante of e supervisor di e Lei di protekshon di datonan personal.
Bo por weta of download “de Wet bescherming persoonsgegevens” (vershon Hulandès) riba Overheid.nl.
Kiko ta un dato personal?
Un dato personal ta informashon ku ta relashoná ku un persona. Ehèmpel di un dato personal ta un nòmber of adres di kas. Pero un e-mailadres (adres elektroniko) tambe por ta un dato personal.


text:
Konstitushon ta e prinsipal dokumento di estado di Hulanda. Konstitushon ta e lei supremo di Hulanda. Na 1814 a promulgá Konstitushon Hulandes. E aktual Konstitushon ta data di 1983. Konstitushon ta kontené tur regla tokante nos organisashon polítiko i nos derechonan fundamental.
Konstitushon ta kontené:
- derechonan fundamental, ku ta duna siudadanonan e libertat pa, sin intervenshon di outoridat públiko, biba i partisipá den sosiedat i polítika. Ehèmpel di derechonan fundamental ta:
- libertat di ekspreshon
- derecho riba privasidat
- derecho di voto
- derecho riba trato igual
- prinsipal reglanan di organisashon di estado hulandes ta stipulá, entre otro:
- e manera ku ta nombra o elegí entidatnan estatal (manera parlamento, gobièrnu i huesnan) i loke ta nan tarea- i kompetensianan;
- kon traha lei i kon kambia Konstitushon mes;
- gobernashon di provinsia i gemeente.


text:
ORANJESTAD(AAN): Diahuebs 14 di mei anochi na Radisson Resort Aruba , e compania di inovativo di construccion, VIPAP, a hasi su introduccion y presentacion na Aruba, cu un asistencia sumamente remarkable, ya cu a ricibi hopi mas persona cu lokual a ser spera.
Un grupo impresionante di Ingeniero, Arquitecto, Contratista, Inversionista, varios compania di y Real Estate y Prensa a ricibi muestra y informacion di e sistema “ Patenta” di construccion VIPAP. Presente tambe tabata varios Parlamentario, alto funcionarionan di obras publicas y directiva di Banconan local.
ORANJESTAD(AAN):—E detencionnan cu a cay mainta no tabata un sorpresa pa autoridad. E grupo cu a keda deteni ta net un grupo cu tabata wordo vigila masha dia caba pa nan accionan di ladronicia desmantelando autonan.
Hopi caso tabata tin registra y recherche tabata siguiendo e grupo aki di cerca pero kier a pone man riba nan na e momento oportuno pa asina tin un cos completo.
Cu e caso di tiramento na Noord e ekipo di polis a haya nan mes obliga di move rapidamente pa cuminsa haci mas detencion y drenta casnan.
ORANJESTAD (AAN): Esaki ta un raportahe exclusivo cu DIARIO a logra na Caracas. Un fashion show di Actores y TV Celebrities, e show tabata yama “Los Glamorosos Años 80″.
Entre nan tabata; Tatiana Capote, Gilberto Corea,Guillermo Gonzales. Anita Vivas, Ex Miss Mundo Astrid Carolina Herrera, Eva Zissu, Luigi Ratino. Presentadora di show tabata e conocida actriz Belen Marrero. E show tabata dedica pa aporta na Fundacion di Cancer di Pecho.
Maquillador pa e actornan tabata Ernesto Lopez, conosi na Aruba pa su trabao cu diferente Miss y Modelonan Local.


text:
WILLEMSTAD – Den e keintura di e deporte rei futbòl, e deporte mama ku ta atletismo, ta kulminá su temporada di kompetensia riba pista i kampo ku su kampeonato anual di 2014.
Despues ku e temporada 2014, dediká na e baluartenan Aubrey Linzey, Sidney Pieter i Erwin Martis, a ranka sali na yanüari último, nos atletanan a kompetí na 6 okashon kontra di otro. Awor ta toka e momentu pa nan kompetí kontra otro pa bai ku e medaya di oro komo kampeon di Kòrsou 2014 den diferente disiplina.
E temporada di 2014 a konosé 7 rekòrt nobo, loke ta ilustrá klaramente e adelanto ku tin den nos atletanan.
E evento aki tambe lo sirbi tambe pa yega na e selekshon final di e atletanan ku próksimamente lo tin ku sali den representashon di Kòrsou den eksterior.
Den e kategoria infantil tin diferente prospekto pa futuro ku lo ta batayando fuertemente kontra di otro.
E muchanan di Boka Sami lo ta fuertemente prepará pa esnan di Banda Bou i Koral Specht.
Cheetah lo tin un pa dos hoben atleta ku lo mester bira un sorpresa grandi na klousura di e temporada aki.
Den kategoria junior por spera kompetensia masha fuerte den diferente disiplina, manera 100/200 meter dama kaminda Nargélis Statia di Trupial ke imponé un marka nobo pa Kòrsou riba ámbos distansia. Den 100/200 meter maskulino e atletanan di The Eagles a reta tur otro klup pa bin purba kontra di nan.
Kim Rossen ku próksimamente lo tin ku bai defendé su puesto komo kampeon hulandes riba e distansia di 400 meter junior, lo ta den un fuerte kompetensia e biaha aki kontra di Vanessa Philbert di The Rising Stars, medayista di Carifta 2013. Den e kategoria 400 meter maskulino tambe lo tin sorpresa grandi di parti di Cheetah. Pues kos lo no ta fásil e biaha aki pa e rumannan Zwiep di The Eagles.
Glenka Antonia di Trupial lo demostrá ku 2014 lo no pasa bai sin e pone un marka personal nobo den bulamentu haltu.
E atletanan di The New Revolution a bin ta train skondí. Tur kende ta loko pa wak kiko e polis ta bin kuné e biaha aki.
Pa loke ta lansamentu, tantu e interes i tambe e nivel a bin ta subiendo despues di yegada di e coach Paul. Aki tambe por spera kompetensia fuerte entre e muchanan di Trupial ku a bin ta dominá den e disiplinanan aki.
Den e kategoria senior por konta ku regreso di Bryen Ocalia di Cheetah ku lo ta den kompetensia ku e.o. Prince Kwidama, Edyon Paulina i Taymir Burnet – tur di The Eagles.
E atletanan master di Go Fast i e klup Master Atlethics lo haña kompetensia e biaha aki di e.o. e masternan di Olympic i The Eagles.
Nos amigunan di Boneiru, ku semper ta bon biní na Kòrsou a skohé Kòrsou un biaha mas komo e plataforma pa asina nan promové e deporte di atletismo na Boneiru.
Maduro & Curiels Bank, é banko amigu di deporte, ta hasi atletismo posibel un biaha mas.
E kompetensia aki lo tuma lugá djabièrnè 20 di yüni di 18:30 – 22.00 i djasabra 21 di yüni di 08:00 – 12:30 den stadion Ergilio Hato na SDK.
Entrada lo ta kompletamente grátis.
CAB i MCB ta invitá bo!


text:
Martinik
Martinique na franses, den boka di e pueblo kriyoyo Matnik, ta un isla den mar Karibe, 700 kilometro sud-este di republica Domicana. E ta keda suit di Dominica I Nort si Saint Lucia I ta forma parti di islanan ariba di antianan chiki. Sifranan di prome di yanuari 2007 ta mustra ku Martinique entretantu tin 401.000 habitante. Martinique ta un departamentu Franses. E asina yama Departement d’outremere (DOM). E Kapital di Martinique ta Fort-de-France. Departamentu Martinique huntu ku Departamentu Guadeloupe ta forma Antia Franses. Dominica I St.Lucia antes tambe tabata franses pero despues a bira ingles. Martinique ta parti den kuater destrikto: Fort-de-France, Marin, Saint-Pierre I La Trinité.
Kontenido
Geografia[editá | edit source]
E superficie Total di Martinik ta 1102 km². Martinik ta di Nortwest pa suitoost aproximadamente 60 km largu. Esaki ta ongeveer meskos largu ku Kòrsou pero mas hanchu. E punta di mas haltu ta Mont Pelée ( 1397m)
Historia[editá | edit source]
Den kuminsamentu tabata biba Arowak na Martinik ku tabata yama Madinina. Madinina ta nifika; isla di flor. Den boka di pueblo; Madiana; iles des fleurs. E nomber ta papia pa su mes ta un isla tur na flor. E Arowaknan a biba mask u 2000 anja. Despues a bin e indjannan Carib. Na anja 1502, 15 di juni, Cristobal Colon a deskrubi Martinik I na anja 1635 fransesnan a kolonisa Martinik. E prome ciudad tabata Saint-Pierre. Den kurso di anjanan tabatin hopi batayana entre francia I inglaterra pa e isla pero na final Francia a keda ku isla. Na anja 1902, 8 di mei, tatin un gran erupshon di e volkano Mont Pelée ku a mata no menos ku 30.000 hende.
Demografia[editá | edit source]
Évolushon di e demografia entre 1961 I 2003 (cifranan di FAO, 2005). Populashon den miles di habitante. Finalmente na 2007 Martinik tabata konta 401.000 persona
E gran mayoria 90% di e poblashon ta desende di Afrika of ta un meskla di Afrikano-Europeo I Hindu. Esakinan ta esnan asina yama Creoles.(Kriyoyonan) Un menoria di 5% ta di origen Europeo. Hopi di nan ta di Francia. Esnan asina yama Békés. E sobra 5% ta konsisti di Hindu, Chines I hendenan di Medio Oriente.
Siudatnan[editá | edit source]
E suidatnan principal di Martinik ta : Fort de France (95000 hab), Le Lamentin (40 000 hab), Le Robert (25 000 hab), Schoelcher, Sainte-Marie, I le François.
Aki un lista di 34 municipio di Martinik :
- Sentro
- Fort-de-France (préfecture)
- Saint-Joseph
- Le Lamentin
- Schœlcher
- Nord atlantique
- Grand'Rivière
- Macouba
- Basse-Pointe
- Le Lorrain
- Marigot
- Sainte-Marie
- La Trinité (sous-préfecture)
- Le Robert
- Le Gros-Morne
- Ajoupa-Bouillon
- Nord caraïbe
- Le Morne-Rouge
- Le Prêcheur
- Saint-Pierre (sous-préfecture)
- Le Carbet
- Bellefontaine
- Case-Pilote
- Fonds-Saint-Denis
- Le Morne-Vert
- Suit
- Rivière-Salée
- Les Anses d'Arlet
- Le Diamant
- Sainte-Luce
- Le Marin (sous-préfecture)
- Sainte-Anne
- Les Trois-Îlets
- Le François
- Le Vauclin
- Ducos
- Rivière-Pilote
- Saint-Esprit


text:
Con e Obra di Testigonan di Jehova Ta Ser Financia?
Nos trabou ta ser financia principalmente pa medio di contribucionnan boluntario di testigonan di Jehova. Na nos reunionnan no ta pasa collect, y nos miembronan no mester paga diesmo. (Mateo 10:7, 8) Loke si nos tin na nos luganan di reunion ta cahanan di contribucion den cua ken cu ta desea por tira su donacion. No ta anuncia kico un hende a duna.
Nos gastonan no ta halto. Dicon no? Na prome luga, nos no tin pastoor of otro lider religioso cu ta haya un salario. Ademas, testigonan di Jehova no ta ricibi pago pa bay di cas pa cas, y nos luganan di reunion ta simpel.
Tur donacion cu e sucursalnan di testigonan di Jehova ta haya ta bay den un fondo pa yuda victima di desaster natural, sostene nos misioneronan y sirbidornan biahero, yuda construi luganan di reunion den paisnan di menos recurso y imprimi y manda Bijbel of otro publicacion biblico rond mundo.
Cada persona ta dicidi pa su mes si e kier haci un donacion pa cubri gastonan local, pa e obra mundial of pa ambos. Tur luna cada congregacion ta prepara un relato financiero pa informa su miembronan.


text:
Dios
Dios ta e nomber duná na un ser singular di un religion theistiko anto deistiko (anto otro systemanan di kerementu) ku ta e uniko ser, den monotheismo, of un ser den varios otro dios den polytheismo.
Dois mayoria biaha ta trahá pa ta e kreador sobrenatural anto wàkdo di e universo. Theologionan ta askribí un variedat di atributonan na e varios deferente konsepshonan di Dios. E sunan mas komun ta omisensia (konosementu infenito), omnipotensia (poder infenito), omnipresensia (presente tur kaminda), omnibenevolensia (bondat perfekto) simplisidat divino, anto eksistensia eterno i nesisario.


text:
WILLEMSTAD – Deportivo360 tabata presente djadumingu dia 8 di Sèptèmber ultimo na velt di CVV Willemstad kaminda a tuma luga un Toneo di Tag-Rugby ku yama HAVE A BLIND DATE WITH….
Tag – Rugby ta kasi similar na e deporte di Rugby normal pero solamente ku aki no tin e kontakto físiko ku otro. E wega ta hopi mas ‘SAVE’ dor ku enbes di tin kontakto físiko ku otro entre e teamnan, kada hende ta karga un sinta ( tur hende tin un sinta mara na nan kurpa) i e tim kontrali tin ku trata na kita e sinta for di esun ku tin e bala di e otro team ( pues e persona ku ta koriendo ku e bala tin ku trata na skor sin ku e tim kontrali kita su sinta).
E Tim por a konsistí di entre 5 pa 8 persona maskulino I femenino I e partidonan tabata di 2x 5 minüt I mester bias ku e hobennan ku a partisipa na e torneo aki a gosa sigur praktikando e deporte aki.


text:
Riba e website aki bo ta haya informacion di gobierno di reino: topico-, noticia-, documento- y publicacionnan.
Con e website ta funciona?
Rijksoverheid.nl/papiamento tin cierto cantidad di entrada principal cu bo por haya riba e balki di menu na parti ariba di e pagina.
- Bou di “Nieuws” (Noticia) bo ta haya boletinnan informativo di gobierno di reino. A selecta e noticianan mas actual.
- Bou di “Onderwerpen” (Topico) bo ta haya un resumen alfabetico di tur topico, tocante cuanan bo por obtene informacion riba e website aki. Bo por sortea riba topico of tema. Pa cada topico bo ta haya un introduccion cortico, pregunta y contesta, noticia, linknan practico, documento y informacion adicional.
- Bou di “Documenten en Publicaties” (Documento- y Publicacionnan) bo ta haya documento- y publicacionnan di gobierno di reino, tal manera boletinnan di noticia, informe pa prensa, discurso- y rapportnan.
Den caso cu ta relevante, “Rijksoverheid.nl” ta link na websitenan cu no ta maneha pa gobierno di reino. Den mayoria di caso ta ofrece e linknan aki bou di e titular “Zie ook” (Mira tambe). Den otro casonan ta indica claramente cu ta trata di un link pa un website externo. Gobierno di reino no ta responsabel pa contenido y actualidad di e websitenan aki.
Buscamento denter di e website
Banda drechi parti ariba bo por djis yena un termino di buskeda den e campo di buskeda. Ora bo click riba e conopi di buskeda, ta aparece un resumen di pagina cu ta contene e palabra(nan) di bo peticion di buskeda. Ademas ta conta:
- Buscamento cu letter capital ta duna e mesun resultado ora no uza letter capital.
- Buscamento cu signo- of simbolonan special (por ehempel Italia) ta duna e mesun resusltado ora no uza signonan special.
- Si bo pone terminonan di buscamento entre dobel comia, anto e mashin di busckeda ta busca exactamente den e parti di frase ey.
Video
Videonan riba e website aki ta pasa den Flash Video. Pa bo por mira un video, bo tin mester di e programa Adobe Flash Player. Bo por download Flash Player gratis. Si bo no por uza Flash Video, tin alternativa. Ademas bo por download e videonan den diferente formato.
E peliculanan riba video tin subtitulo y descripcion di audio (informacion di imagen). Click riba CC, abou na e aparato di video, pa e subtitulo y riba AD pa activa e descripcion di audio. Cu e otro opcionnan por mira e video completamente cu imagen of pa regula e zonido.
Derecho di autor of derecho di propiedad literario
Uzo di continenido di e site aki den cualkier forma ta permiti, a menos cu na un seccion specifico (por ehempel un potret) tin claramente indica cu tin un excepcion di derecho di propiedad literario aplicabel.
Privacidad
Gobierno di reino ta uza e datonan personal cu ta colecciona via e site aki, unicamente pa e meta cu abo a stipula. Cu esaki gobierno di reino ta cumpli cu legislacion di privacidad. Pa mas informacion tocante maneho di privacidad, sea asina bon di lesa na privacy.
Pregunta y observacion of comentario
Ta dedica masha hopi tempo y cuido pa ofrece riba e site aki, informacion den e forma mas completo y mas corecto posibel, informacion actual y pa e ta mas accesibel posibel. Ta haci tur esfuerso pa mantene e site aki lo mas completo posibel y tambe hopi agradabel pa uza. Continuamente e site aki ta den desaroyo. Por entrega pregunta, observacion of comentario y sugerencia tocante funcionamento y estilo di e site aki via e formulario di contacto.


text:
- help
- uw privacy
- beheer uw petities
- hosting gesponsord door XS4ALL
29-01-2009
Animo grandi pa derecho di voto pa Arubianonan den exterior
Den e prome luna di e peticion ya caba tin mas di 200 firma a drenta pa apoya e causa pa Arubianonan bibando den exterior haña e mesun derecho di voto. Tin firmanan di Arubianonan na tur parti mundo incluyendo Aruba, Hulanda, Merca y te hasta Suiza (Zwitserland). E motibo principal segun e peticionarionan cu tur Arubiano mester haña e mesun derecho di voto ta cu e derecho di voto lo engrandece e compromiso (politico) cu tur Arubiano bibando den exterior tin pa Aruba. Esaki lo por tin como consecuencia positive cu graduadonan of otro Arubianonan bibando den exterior mas lihe lo sinti nan mes obliga di regresa Aruba bek pa yuda nos pais sigui bai dilanti. Tambe ta asina tambe cu ya na 1985 caba, durante e creacion di nos constitucion (Staatsregeling), e legislador Arubiano a duna di conoce cu ta imaginabel pa duna Hulandesnan naci na Aruba, y bibando den exterior, e derecho di voto. Pa mas informacion por mira e splicacion di articulo III.5 di e Constitucion di Aruba. Na Hulanda e posibilidad aki ademas ta existi caba desde comienso di ananan ’90 di siglo pasa. Teniendo cuenta cu e hechonan aki, e globalisacion actual y e desaroyonan democratico mundialmente, e peticionarionnan ta haña hopi straño y hasta 'unfair' cu den un pais moderno manera Aruba un grupo di Arubianonan bibando den exterior ta wordo rechasa pa laga nan voz wordo scucha den e forma di votacion activo pa Parlamento di Aruba. Un invitacion ta bai pesey na tur Arubiano na Aruba y den exterior pa haci uso di e posibilidad aki y firma e peticion online atraves di e link menciona abou. http://kiesrechtvoorarubanen.petities.nl
nieuws bij petitie:
-
09 mrt
14Doorstart
-
08 mrt
14actie vuurwerkverbod in den haag
-
06 mrt
14Update
-
06 mrt
14Artikel leeuwarder courant 5 maart 2014
-
06 mrt
14Naar Terschelling/Joop Mulder de handtekeningen overhandigen op groene strand
-
05 mrt
14Laatwethouderssolliciteren.nl bij BNR Nieuwsradio
-
04 mrt
14actie tegen verbreding a27 in raadvergadering
-
03 mrt
14Verbod op versterkte straatmuziek - na 5 jaar overlast
-
27 feb
14Voortgang van de actie Laat ondertitels vrij
-
27 feb
14overhandigen petitie
-
26 feb
14aanbieden van de petitie aan de gemeenteraad
-
26 feb
14De stad verdient beter
-
20 feb
14Bezwaarschrift is ingediend bij de gemeente
-
19 feb
14Aanbieden petitie Overschakelen op kringlooplandbouw
-
18 feb
14Voortgangsbericht 2 over havo/vwo onderwijs in Utrecht voor kinderen met autisme
-
14 feb
14Demonstratie zaterdag 15 februari bij PvdA congres in Breda tegen kostendelersnorm
-
12 feb
14Er is hoop! Laat het Leidseplein het Leidseplein
-
12 feb
14Kostendelersnorm voorlopig door Twee Kamer aangenomen met wijzigingen. De strijd gaat door!
-
11 feb
14protest tegen verbreding
-
10 feb
14Update februari 2014
-
10 feb
14Update februari 2014
-
10 feb
14Finale
-
10 feb
14Verschuiven van de actie
-
07 feb
14Aangeboden aan staatssecretaris
-
05 feb
14Eindeloos wachten . . .
-
31 jan
14infographic over totstand koming octrooi
-
29 jan
14Amsterdam verbiedt straatmuziek met versterker
-
29 jan
14Doggershoek in beeld voor AZC
-
28 jan
14actie tegen verbreding a27
-
26 jan
14wat vindt u vuurwerkverbod en actie


text:
Areanan ku ta forma parti integral di estadonan sovierno manera e paisnan di Reina Uni ta wordu konta komo parti di e estado sovierno konsidera. No inklui ta entidatnan manera Union Oropeo, ku no ta estadonan sovierno, anto teritorinan dependente ku no tin un poblashon permanente manera varios paisnan su parti di Antartika.
Figuranan den e lista aki ta basa riba e estima mas recien of e projection dor di e autoridat di census nashonal kaminda esaki ta disponibel, e numbernan normalmente ta afgerond. Kaminda data nashonal no ta disponibel, figuranan ta basá riba e estima di Divishon di Poblashon di prome di July 2009 traha dor diNashonan Uni su departamentu di Asuntu Ekonomiko i Social. Pasobra figuranan no ta wordu kolekta ku e mesun nivel di persishon na kada luga e koparashonan numeral por resulta den konklushonan ku no ta korekto. Tambe e suma di tur e numbernan no por sali meskos ku e total di mundu.
Estadonan sovernu ta skibi den bold anto teritorionan dependiente na italiko. Estadonan ku no tin rekonesishon general ta na bold i italiko.
Figuranan indika ku "estima di NU" ta basá riba e e estima di Divishon di Poblashon di prome di July 2009